Met die laaste stroompie van Vrouemaand vloei ons na die vors, die denke en die dinamika agter die vrouetemas en gedagtes wat die nuwe avontuurfilm Stroomop dryf. Vrouemaand word in Suid-Afrika as huldeblyk herdenk vir die duisende vroue wat op 9 Augustus 1956 ’n massa-stap na die Uniegebou in Pretoria afgelê het. Vandag word hierdie maand geken deur die viering van volheid vrouwees, positiewe denke, opstaan, saamstaan en ondersteuning. Nie net in Suid-Afrika nie, maar wêreldwyd word vroue erken as dapper vegters met sagte siele wat die lewe in balans bring en mooi maak.
Die term 'stroomop' het ook ’n letterlike betekenis in die konteks van die film, waar die vroue uit hulle normale, ingeoefende omgewings verwyder word en op die Oranje Rivier in die middel van nêrens verskeie uitdagings en gevare moet oorkom. Dit is Donnalee Roberts, hoofrolspeler, medeskrywer en medevervaardiger van Stroomop, se eerste keer in die tawwe wêreld van die Noord-Kaap, maar sy is gereed vir die uitdagings: “Ek het die voorreg om 'n karakter te vertolk wat so rou en eerlik is saam met vier ander fenomenale vroue wat almal braaf genoeg is om saam met my op hierdie reis te gaan en soveel wonderlike en moeilike elemente van vrouwees te ontdek.”
Roberts beskryf die drie omvattende temas van die film as selfontdekking, genesing en aanvaarding. Die drie temas spreek tot enige en elke mens, want soos sy sê: “Gedurende jou lewensreis gaan jy partymaal voel of jy verdrink, partykeer gaan dit vir jou voel of die water te diep en te donker en te rof is en die golwe oor die klippe jou vul met vrees. Jy gaan jouself tien teen een probeer oortuig om om te draai en dat dit makliker gaan wees om jouself maar net weer in die vloei van die stroom te verloor, of erger nog - in te oordeel, in te dieet, in te forseer en in te verander - Vir wat? Net om 'n ‘label’ op jou voorkop te kan plak wat aan wêreldse “trends” en vereistes voldoen? Om in te pas in 'n voorkoms of menswees wat gegiet is uit persepsies? Net om weer oor 'n week uit te vind ‘that was so last season’?!”